Diari Oficial de la Generalitat Valenciana


Sumari del DOGV 6557, del 04-07-2011 (2011/7622)

RESOLUCIÓ de 30 de juny de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del Conveni marc de col·laboració entre la Generalitat i la Universitat Miguel Hernández d'Elx per a la realització d'activitats de formació, estudi, investigació i divulgació en aquelles matèries que siguen d'interés d'ambdues institucions.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6557

Data del DOGV
:   04-07-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/7622


Data del document
:   30-06-2011

Organisme emissor
:   Conselleria de Presidència

Tipus de document
:   Resolució

RESOLUCIÓ de 30 de juny de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del Conveni marc de col·laboració entre la Generalitat i la Universitat Miguel Hernández d'Elx per a la realització d'activitats de formació, estudi, investigació i divulgació en aquelles matèries que siguen d'interés d'ambdues institucions.  
  
 [2011/7622]  
La Generalitat i la Universitat Miguel Hernández d'Elx han subscrit, després de la tramitació prèvia reglamentària, el 14 de juny de 2011, el Conveni marc de col·laboració per a la realització d'activitats de formació, estudi, investigació i divulgació en aquelles matèries que siguen d'interés d'ambdues institucions.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0773/2011, i que figura com a annex d'esta resolució.  
  
València, 30 de juny de 2011.- La directora general del Secretariat del Consell i Relacions amb les Corts: Mª Teresa Lleó Alonso.  
   
Conveni marc de col·laboració entre la Generalitat, a través de la Conselleria de Governació, i la Universitat Miguel Hernández d'Elx per a la realització d'activitats de formació, estudi, investigació i divulgació en aquelles matèries sobre les quals exerceix les competències el departament esmentat del Consell.  
  
 València, 14 de juny de 2011.  
  
Reunits  
D'una part, la Generalitat, representada pel conseller de Governació Serafín Castellano Gómez, en virtut del que estableix l'article 17 f) de la Llei 5/1983, de 30 de desembre, del Consell, i de l'autorització conferida per a la firma del present Conveni per Acord del Consell de 20 de maig 2011.  
I d'una altra part, la Universitat Miguel Hernández d'Elx, representada pel seu rector Jesús Tadeo Pastor Ciurana, en exercici de les competències que a l'efecte li reconeixen la Llei Orgànica 6/2001, de 21 de desembre, d'Universitats, els Estatuts d'esta Universitat, aprovats per Decret 208/2004, de 8 d'octubre, del Consell de la Generalitat (DOGV núm. 4861, de 13 d'octubre de 2004), i el Decret 46/2011, de 6 de maig, del Consell, relatiu al seu nomenament (DOCV núm. 6516, de 9 de maig de 2011).  
Les parts, en la representació que ostenten i amb les facultats que els seus respectius càrrecs els confereixen, es reconeixen capacitat legal suficient per a l'atorgament del present conveni, i a l'efecte  
  
Manifesten  
I. L'Estatut d'Autonomia de la Comunitat Valenciana, en diversos preceptes del seu títol IV, i sense perjuí de les referències arreplegades en articles integrats en altres títols del mateix text normatiu, atribueix a la Generalitat competències de distinta intensitat en relació amb matèries com la conservació, modificació i desenrotllament del Dret Foral Civil valencià, els esports i l'oci, l'educació, els espectacles públics, la investigació, la protecció civil, la policia autònoma, la seguretat pública, les consultes populars i els processos electorals autonòmics.   
  
I, en el marc de l'organització de l'administració de la Generalitat, eixes competències són exercides, en tot o en part, en virtut de la normativa que es menciona tot seguit, a través de la Conselleria de Governació.  
  
II. L'article 13 del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, en la redacció donada pel Decret 6/2010, de 25 d'agost, del President de la Generalitat, confereix a la Conselleria de Governació competències en matèria de situacions d'emergència, interior, protecció civil, gestió de la unitat del Cos Nacional de Policia adscrita a la Comunitat Valenciana, consultes populars i electorals, desenrotllament de l'Estatut d'Autonomia de la Comunitat Valenciana, escoles de música i escoles d'educands, bandes de música, societats musicals i pilota valenciana. Les dites competències es concreten en l'article 31.2 del Decret 198/2009, de 6 de novembre, del Consell, pel qual s'estableix l'estructura bàsica de la Presidència i de les conselleries de la Generalitat.   
Per la seua banda, el Decret 100/2007, de 13 de juliol, del Consell, pel qual s'aprova el Reglament Orgànic i Funcional de la Conselleria de Governació, modificat pel Decret 115/2010, de 27 d'agost, del Consell, atribueix a les tres direccions generals en què s'estructura la Conselleria de Governació la gestió de les competències següents:   
a) Respecte de la Direcció General de Seguretat i Protecció Ciutadana:   
- La direcció i gestió de les polítiques de la Generalitat en matèria de seguretat i protecció ciutadana.  
- La direcció i gestió de les polítiques relacionades amb la formació de les policies locals, dels servicis essencials i complementaris d'emergències, així com la direcció i gestió de l'organisme que té assumides les competències en esta matèria.  
- La gestió i realització d'altres activitats formatives en matèria de seguretat i protecció ciutadana.  
- La coordinació i selecció de policies locals en la Comunitat Valenciana, així com el nomenament de representants en els tribunals.  
  
- Espectacles, establiments públics i activitats recreatives, en el marc del que estableix la llei.  
- En relació amb la Unitat del Cos Nacional de Policia adscrita a la Comunitat Valenciana, la direcció i gestió derivades de l'acord administratiu de col·laboració subscrit entre el Ministeri de l'Interior i la Generalitat en matèria policial i l'exercici de les competències en matèria de personal dels membres de la dita unitat.  
- I la gestió en matèria d'ajuda a les víctimes del terrorisme.  
b) Quant a la Direcció General de Prevenció, Extinció d'Incendis i Emergències:  
- La direcció i gestió de les polítiques de la Generalitat en matèria de prevenció d'incendis, sense perjuí del que disposa la Llei 3/1993, de 9 de desembre, de la Generalitat, Forestal de la Comunitat Valenciana, i en la seua normativa de desplegament.  
- La direcció i gestió de les polítiques de la Generalitat en matèria de protecció civil i gestió d'emergències, en el marc del que estableix la Llei 13/2010, de 23 de novembre, de la Generalitat, de Protecció Civil i Gestió d'Emergències.  
- La detecció i extinció dels incendis forestals.  
- La planificació, direcció, gestió i coordinació de la vigilància dissuasòria enfront del risc d'incendis forestals.  
- La direcció i gestió de polítiques d'informació i conscienciació ciutadana en matèria de prevenció d'incendis.  
- La direcció i gestió de la comanda del Consell de Seguretat Nuclear de la Generalitat.  
- I la direcció i gestió de la participació de la Generalitat en els consorcis de bombers.  
c) I, sota la responsabilitat de la Direcció General de Coordinació del Desenrotllament Estatutari i Promoció de l'Autogovern:  
- Promoure, dirigir i orientar les iniciatives legislatives de desenrotllament estatutari, i dirigir i gestionar totes les actuacions encaminades a la recuperació, desenrotllament, impuls, potenciació i divulgació del dret foral civil valencià.  
- Impulsar quantes actuacions de distinta naturalesa a la legislativa dimanen de l'Estatut d'Autonomia per al seu desenrotllament.  
- Promoure convenis de col·laboració destinats a la investigació, promoció i divulgació del dret foral civil valencià.  
- Col·laborar en les polítiques d'assumpció i transferències de competències previstes en l'Estatut d'Autonomia de la Comunitat Valenciana.  
- Promoure les actuacions i polítiques orientades a la plena igualtat i solidaritat entre comunitats autònomes.  
- La direcció i gestió de les polítiques de la Generalitat destinades a la promoció de l'autogovern i el seu desenrotllament.  
- Fomentar convenis de col·laboració orientats a la promoció, coneixement, aprofundiment i consolidació de l'autogovern.  
- Promoure i impulsar actuacions encaminades a revalorar i difondre els senyals d'identitat del poble valencià reconegudes en l'Estatut d'Autonomia, així com totes les iniciatives orientades a vetlar per la protecció i defensa de la identitat i els valors i interessos del poble valencià i el respecte a la diversitat cultural de la Comunitat Valenciana, en desplegament del que disposa l'article 12 de l'Estatut d'Autonomia.  
- Promoure i gestionar, en col·laboració amb la resta d'administracions públiques implicades, la formació ciutadana en els valors, patrimoni històric i cultural i tradicions del poble valencià sobre els quals s'assenta el nostre autogovern, en especial fomentar la divulgació i investigació d'institucions tradicionals com el Tribunal de les Aigües de València.  
  
- Impulsar propostes encaminades a aconseguir una major presència i representació de la Comunitat Valenciana i els seus interessos en les institucions de l'Estat amb representació territorial.  
- La gestió de les competències atribuïdes a la Generalitat en matèria de consultes populars i electorals, en el marc de la Llei Orgànica del Règim Electoral General i la Llei 1/1987, de 31 de març, de la Generalitat, Electoral Valenciana.  
  
III. La Universitat Miguel Hernández d'Elx és una institució de dret públic que gaudeix de personalitat jurídica i patrimoni propis i té consideració d'administració vinculada a la Comunitat Valenciana, en l'àmbit de la qual desenrotlla les seues funcions i competències que expressament li atribueix l'ordenament jurídic, i gaudeix dels drets que se'n deriven, particularment els propis de la seua autonomia en la prestació del servici públic de l'educació superior per mitjà de la investigació, la docència i l'estudi.  
  
IV. La Conselleria de Governació i la Universitat Miguel Hernández d'Elx poden col·laborar, des dels seus respectius àmbits d'actuació, per a dur a terme activitats de diversa índole que permeten formar a futurs professionals en matèries que són d'indubtable interés per als ciutadans i ciutadanes de la Comunitat Valenciana. Si, de conformitat amb els seus Estatuts, la Universitat és una institució preocupada per oferir una formació de la màxima qualitat, brindar les ferramentes necessàries per a permetre una actualització permanent dels coneixements adquirits, difondre la cultura en el sentit més ampli de l'expressió i facilitar, estimular i acollir tot tipus d'activitats intel·lectuals i crítiques en qualsevol àmbit del saber, la Conselleria de Governació és el departament del Consell encarregat de posar en pràctica, impulsar, promoure i difondre les polítiques de la Generalitat en els àmbits que han quedat ressenyats adés.  
Partint d'eixa complementarietat, la realització coordinada d'activitats de formació, estudi, investigació i divulgació es considera una eina útil per a oferir a la societat nous llits que permeten accedir al coneixement, la formació i el perfeccionament professional i, per tot això, s'estima que el present conveni és un instrument idoni per a assentar les bases d'un marc de col·laboració en el si de les quals puguen firmar-se futurs convenis específics i desenrotllar-se posteriors línies de cooperació per mitjà de projectes o programes concrets que es materialitzen en l'organització de cursos, jornades, trobades i congressos, en l'edició de publicacions, en la concessió de beques d'investigació o en qualssevol altres actes o activitats vinculats amb les matèries ja relacionades.  
  
En atenció a tot el que antecedeix, ambdós parts formalitzen este conveni marc de col·laboració d'acord amb les següents  
  
Clàusules  
  
Primera. Objecte  
El present conveni marc té com a objecte la col·laboració entre la Generalitat, a través de la Conselleria de Governació, i la Universitat Miguel Hernández d'Elx per a la realització d'activitats de formació, estudi, investigació i divulgació sobre qualsevol de les matèries que siguen d'interés d'ambdues institucions.  
  
Segona. Àmbits d'aplicació del conveni marc  
Els àmbits de col·laboració entre la Conselleria de Governació i la Universitat Miguel Hernández d'Elx, que es desenrotllaran i concretaran posteriorment, són entre altres, els següents:   
1. Promoure i impulsar la creació per part de la Universitat Miguel Hernández d'Elx del Centre d'investigació per a l'estudi i prevenció de la delinqüència (CRIMINA). Este centre Crimina tindrà com a comesa la realització d'activitats de formació, estudi, investigació i divulgació sobre qualsevol de les matèries que siguen d'interés a ambdós institucions en matèria de seguretat ciutadana, atorgant especial dedicació a l'àmbit geogràfic i social de la Comunitat Valenciana.  
  
2. Establir línies de col·laboració amb l'IVASPE (Institut Valencià de Seguretat Pública i Emergències) en matèria de formació de policies i de personal d'emergències.  
3. Difusió de les activitats dutes a terme pel centre CRIMINA i altres àrees de coneixement de la Universitat Miguel Hernández d'Elx, a través del centre de documentació de l'IVASPE.  
4. Col·laboració en el marc de la seguretat i emergències i en matèria de desenrotllament de l'Estatut d'Autonomia i promoció de l'autogovern, impulsant projectes conjunts de col·laboració.  
  
Tercera. Desenrotllament del conveni marc  
1. La col·laboració entre la Generalitat i la Universitat Miguel Hernández d'Elx es desenrotllarà per mitjà de projectes o programes d'actuació concrets en què, en tot cas, es determinaran les finalitats proposades, les tasques i activitats a realitzar i els mitjans necessaris per a portar-los a cap.   
Els dits projectes o programes podran consistir en la realització de cursos específics, jornades, trobades, congressos, activitats d'estudi i investigació, publicacions, concessió de beques d'investigació, així com qualssevol altres actuacions que estiguen relacionades amb l'objecte d'este conveni.   
2. La Generalitat, a través de la Conselleria de Governació, podrà coadjuvar en l'organització i contribuir al finançament dels projectes o programes d'actuació concreta de conformitat amb les consignacions pressupostàries que figuren en els Pressupostos de la Generalitat. Això s'instrumentarà a través de convenis específics o de resolucions nominatives del conseller de Governació, en els quals, a més de consignar-se el projecte o programa, amb les especificacions a què es refereix el paràgraf anterior, s'assenyalaran les aportacions financeres i les obligacions derivades de la normativa reguladora de les subvencions públiques.  
  
  
Quarta. Divulgació  
En tots els elements que donen publicitat o difonguen, per qualsevol mitjà, les activitats que es realitzen en el marc d'este conveni, s'inserirà la imatge gràfica de cada una de les parts.  
  
Cinquena. Comissió mixta  
Per a l'adequat desenrotllament i seguiment del present conveni marc es constituirà una comissió mixta. Esta comissió estarà formada per una representació paritària de dos membres per cada part, designada a l'efecte per cada entitat, i tindrà com a funcions la programació, seguiment i valoració de les activitats derivades d'este conveni de col·laboració.  
  
Sisena. Termini de vigència  
El present conveni marc entrarà en vigor el dia de la seua firma i mantindrà la seua vigència per un termini de quatre anys.   
Transcorregut el termini de quatre anys, de no mitjançar denúncia d'alguna de les parts, el conveni es prorrogarà tàcitament per períodes anuals.  
  
Setena. Finalització i causes d'extinció  
La vigència d'este conveni de col·laboració finalitzarà per compliment del termini de durada inicial o de les seues pròrrogues, si és el cas.   
A més podrà extingir-se per qualsevol de les causes següents:  
a) Mutu acord de les parts.   
b) Per resolució unilateral de qualsevol de les parts, prèvia denúncia expressa i notificada per escrit a l'altra part amb una antelació almenys de tres mesos. En tot cas, les parts es comprometen a finalitzar el desenrotllament de les accions ja iniciades en el moment de notificació de la denúncia.   
De produir-se la resolució anticipada del present conveni, s'hauran de concretar els efectes dels convenis específics que s'hagen subscrit per a desenrotllar-lo i que estiguen vigents en eixe moment.  
  
Vuitena. Règim jurídic del conveni  
El present conveni té caràcter administratiu i es regirà pel que estableix les seues clàusules o, si no n'hi ha, per allò que s'ha establit per la normativa general. La resolució de les controvèrsies que pogueren plantejar-se sobre la interpretació i execució del present conveni hauran de resoldre's de mutu acord entre les parts, a través de la Comissió Mixta. Si no poguera aconseguir-se el dit acord, les possibles controvèrsies hauran de ser resoltes, de conformitat amb el que disposa la Llei 29/1998, de 13 de juliol, reguladora de la Jurisdicció contenciosa administrativa  
I estant les parts d'acord amb el contingut d'este document, i perquè així conste i en prova de conformitat, es firma per quadruplicat exemplar al lloc i en la data adés indicats.  
  
El rector de la Universitat Miguel Hernández d'Elx  
Jesús Tadeo Pastor Ciurana  
  
El conseller de Governació  
Serafín Castellano Gómez